حكوومه‌تیگ  خاس و خزمه‌تگه‌زار دروس بووگ ك خزمه‌ت وه‌مه‌ردم شه‌كه‌ت عراق بڕه‌سنیگ  یا وه‌لاى كه‌مه‌وه‌ هه‌ق ئه‌و حورمه‌تناینه‌ له‌سیاسیه‌یل ئه‌ڕایان وه‌خاسى به‌یگه‌وه‌و گشت كیشه‌و گرفت و ناكووكى ناونى لایه‌نه‌یل بنریه‌یگه‌ چاڵ و ده‌نگ  هه‌ق زاڵ بووگ له‌بان گشت ده‌نگیگ  . وه‌لى دیاره‌ مه‌سه‌له‌گه‌ له‌چاره‌سه‌ر ده‌رچیه‌و كه‌س نیه‌زانیگ  قه‌مچیه‌گه‌ ها وه‌ده‌س كییه‌وه؟.
وه‌زع ئیسه‌ى عراق له‌گشت وه‌ختیگ  ترسناكتره‌ ، چوینكه‌ بویه‌سه‌ پاشاگه‌ردانى و حوكم وڵات كه‌فته‌سه‌ ده‌س دز و جه‌رده‌و ڕیگر و گه‌ناته‌كاره‌یل . عراق نه‌بایه‌د هویچ وه‌ختى خه‌ڵوه‌ت بووگ له‌جه‌نگ  ، ئه‌گه‌ر له‌ژیر لافیشه‌و بویه‌ هه‌ر بایه‌سه‌ سیاسیه‌یل جه‌نگ  خوه‌یان بكه‌ن و پرش ئه‌و جه‌نگیشه‌ بكه‌فیگه‌ وه‌ر ملله‌ت بیتاوان . ئمڕوو له‌ى عراقه‌ ته‌خت(كورسى) سه‌ر له‌كه‌سه‌یل فره‌یگ  شیوانگه‌و به‌رژه‌وه‌ندى خوه‌یان وه‌ئاشكرا  خستنه‌سه‌ بان به‌رژه‌وه‌ندى گشتى ملله‌ته‌وه‌ ، ئه‌وه‌سه‌ مه‌ردم خه‌ریكه‌ له‌ناو جاده‌ خوینیان ڕشیه‌یگ  و كه‌فنه‌ وه‌ر ته‌قینه‌وه‌ى بى ڕه‌حمانه‌و ئه‌وانه‌یش هه‌ر خه‌ریك كیشمه‌كیش و جه‌نگكردنن له‌بان كورسى و ئیسه‌یش ئه‌وه‌سه‌ زه‌نگ  مه‌ترسى ده‌نگى تیه‌یگ و ڕووشناییگ  نیه‌كریه‌یگه‌ دى.
وه‌گووره‌ى ڕاى و ئه‌ڕاى چوین شاره‌زایه‌یل ، زه‌حمه‌ته‌ ك حوكم وڵات له‌ى عراقه‌ بكه‌فیگه‌ ده‌س لایه‌نیگ   و  ئه‌و ده‌سڵات وه‌رفراوانه‌ داشتووگ ونه‌یلیگ  كاره‌سات روى به‌یگ  و كۆنترۆڵ وڵاته‌گه‌ له‌گشت لایگه‌وه‌ وه‌ده‌س خوه‌ى بووگ ، وه‌لى وه‌شیوه‌یگ  دیموكراسیانه‌ . ئمڕوو له‌عراق له‌جیاى حكوومه‌تیگ  ده‌یه‌ها حكوومه‌ت هه‌س ، ك هه‌ر یه‌كیگ  له‌لیان وه‌ئاره‌زوو خوه‌ى دویرنیگ  و دڕیگ  ، كه‌س خه‌ت كه‌س نیه‌خوه‌نیگ  و زه‌ردمه‌ن یه‌كمیش ته‌نیا ملله‌ته‌گه‌س ك خه‌و خوه‌شى له‌لیان حه‌رام كریاس.
ئه‌گه‌ر بایگ  و ئى وه‌زعه‌ له‌یوا شیویاگه‌ چاره‌سه‌ر نه‌كریه‌یگ  له‌ئاینده‌ى نزیكیگ  و حكوومه‌ت یه‌كێتى نیشتمانى له‌ماوه‌ى كه‌میگ  دانه‌مه‌زریه‌یگ  ، ئه‌وه‌ بیگومان كار له‌كار ترازیه‌یگ  ، وه‌تایبه‌ت ئه‌وه‌سه‌ ك هیزه‌یل ئه‌مریكا خه‌ریكه‌ خوه‌یان كیشنه‌وه‌ له‌عراق و شایه‌ت بووگه‌ هه‌ركه‌ڕاخوه‌ى و مه‌سه‌له‌ى كوشتن و بڕین وه‌ئاشكرا له‌ناو جاده‌و كویچه‌یل و مه‌سه‌له‌ى تایفى و سونى و شیعه‌ سه‌رله‌نوو بایگه‌وه‌و ئى جاریشه‌ ئه‌گه‌ر بایگ  و ئاگره‌گه‌ تاو بگریگ  خودا نه‌خواسته‌ كوشاننه‌وه‌ى زه‌حمه‌ته. مالكى له‌ماوه‌ى چوارساڵ گوزه‌یشت ئه‌و خزمه‌ته‌ وه‌ملله‌ت نه‌كرد ك شوون ده‌سى دیار بووگ و ته‌نیا هه‌ر ئه‌وه‌ نه‌وگ گشت وه‌خته‌گه‌ى وه‌مه‌سه‌له‌ى وه‌زع ئه‌منیه‌وه‌ برده‌سه‌ر ، وه‌زع ئه‌منییش ئه‌گه‌ر بایگ  و ته‌ماشاى به‌غداى پایته‌خت بكه‌ین وه‌چه‌و خوه‌دان دوینین ك هویچ خوته‌یگ  ئه‌منى له‌تى نیه‌ له‌وه‌ نه‌وه‌گ ك هه‌رچى شوونه‌ وه‌ كۆنكرێت به‌سانه‌و هویچ تر ، هه‌ر وه‌ختیگیش حاڵیان بایگه‌ ته‌نگ  وسانن له‌ سه‌یته‌رات زیاى كه‌ن و هه‌ر هه‌مان كوشتار و كاره‌سات و به‌دبه‌ختیه‌ ، چوینكه‌ حكوومه‌ت مالكى هه‌ر له‌بنه‌ڕه‌ته‌وه‌ نه‌یاره‌یل فره‌یگ  دیریگ  و چه‌وه‌ڕى ڕووژیگ  جویر ئمڕوو كردن وه‌ئاره‌زوو خوه‌یان گه‌ز و په‌یمانه‌ى وه‌زعه‌گه‌ بكه‌ن.
خیانه‌تكار و خودفرووش و مرافه‌چیه‌یل فره‌یگیش میخ خوه‌یان كوتان و نیه‌یلن هویچ ئاشتى و دووسییگ  به‌رقه‌رار بووگ ، چوینكه‌ هه‌ر له‌سه‌ره‌تاوه‌ ده‌رفه‌ت وه‌پیان دریاو ده‌مكوتیان نه‌كریاو هیشتنه‌یان ده‌ور بارنه‌وه‌و ئیسه‌یش هه‌ر یه‌كیگ  له‌لیان وه‌پشت مه‌ردمانیگ  خوڕن . ئه‌یه‌ واقع حاڵ حازر عراقه‌و هویچ خلافیگ  له‌تى نیه‌ . ئه‌یاد عه‌لاوى خاوه‌ن لیست سه‌ركه‌فتگ  یه‌كم له‌ هه‌ڵوژاردنه‌یل گشت هه‌ق و شه‌رعیه‌تیگ  ده‌یگه‌ خوه‌ى ئه‌را دامه‌زرانن حكوومه‌ت ئاینده‌ ، وه‌لى ده‌ستوور عراق هه‌ق وه‌ ده‌نگ  زیاتر داگه‌ له‌په‌رله‌مان و یه‌یش هیلیگ  علاوى مكوڕبوین خوه‌ى نیشان به‌یگ  و پادابگریگ  له‌بان داواكارى و له‌هه‌ق خوه‌ى دانه‌وه‌زیگ  ، چوینكه‌ ده‌ستوور له‌ى وڵاته‌ له‌یوا دیاره‌ ته‌نیا ره‌سمیگه‌و هویچ تر ، وه‌نا ئه‌گه‌ر بانه‌ پاى ڕاسى ، ده‌ستوور بایه‌سه‌ حوكم داشتووگ و په‌یڕه‌و بكریه‌یگ  وه‌گشت به‌ند و بڕگه‌ یا فه‌قه‌ره‌یلیه‌وه‌ . وه‌لى دوینید وه‌چه‌واشه‌وه‌ كه‌سه‌یلیگ  هه‌ن داواى راسه‌وكردن یا ته‌عدیل ده‌ستوور كه‌ن ، وه‌تایبه‌ت له‌وه‌ختیگ  باس مه‌سه‌له‌ى كورد بایگه‌ ناو جویر جى وه‌جیكردن مادده‌ى 140 و بودجه‌ یا میزانیه‌و قانوون نه‌فت و غاز و یشه‌یل تر ك هیمان تائیسه‌یش له‌ناونى هه‌ولێر و به‌غدا نه‌ڕه‌سیه‌سه‌ چاره‌سه‌ر كووتایى . دى وه‌ى جووره‌ عراق ئه‌وه‌سه‌ مل نه‌یگ  وه‌ره‌و به‌دبه‌ختى و كاولكارى زیاتر.
